Tallinna linnasekretär Toomas Sepp rääkis Vikerraadio saates Uudis+, et esimese kuuga helistati korruptsiooni vihjetelefonile 42 korda ning et kõned võtab vastu sisekontrolör isiklikult, et oleks tagatud vihje objektiivne menetlus.

"22 kõne on olnud kontrollkõned, et kas telefon töötab. Kaks kõne on olnud sellised, kus on olnud võimalik inimeste selgitusvajadust rahuldada ehk inimestele on räägitud, miks mingi asi on üht- või teistmoodi. 13 kõne on sellised emotsionaalsed arvamusavaldused, kus pole faktoloogiat, kust võiks mingit vihjet saada või teemaga tegelema hakata. Ning viis kõne on olnud sellised, mida ei saa meie sisekontrolöri hinnangul päris korruptsioonivihjeks lugeda, aga millel on siiski olemas mingi sisuline väärtus ja millega sisekontrolöri teenistus saab edasi tegeleda ehk kuskil on mingid protsessid valesti läinud. Ehk viis on olnud sellised asjalikud kõned," rääkis Sepp.

Alates 30. maist töötab Tallinna sisekontrolöri teenistusele kuuluv vihjetelefon 6404 002. Selle numbri kaudu saab edastada teateid võimalike korruptsioonijuhtumite kohta. Kodanikule, kes vihjetelefoni kasutab, tagatakse anonüümsus.